Kassia

Kassia (iné mená: Kasia, Eikasia, Ikasia, Kassiané, Kassiána; po grécky: Κασσία, Κασία, Εικασία, Ικασία, Κασσιανή; *  začiatok 9. storočia – † medzi 843 – 867) bola byzantská poetka, hymnografka a mníška. V dejinách byzantskej literatúry predstavuje ako žena-autorka ojedinelý jav. Jej tvorba patrí k vrcholom byzantskej poézie.

 Životopis 
Kassia sa narodila pravdepodobne v rodine vysokého byzantského úradníka. Podľa legendy sa v roku 830 zúčastnila prehliadky neviest, ktorú usporiadala cisárovná Eufrosyne. Chcela nájsť nevestu pre svojho syna Teofila. Pri výbere ho zaujali Kassia a Theodora. Kassia svojou slobodomyseľnou odpoveďou odradila mladého cisára a tak si nakoniec za manželku vybral Theodoru. Následne vstúpila do kláštora. Pravdepodobne patrila medzi ikonofilov a bola za svoje názory prenasledovaná. Neskôr, pravdepodobne po roku 843 sama založila kláštor a venovala sa literárnej činnosti.

 Tvorba 
Kasia písala verše s tématikou cirkvi, epigramy o ženách, šťastí, bohatstve, kráse a živote v kláštore, sentencie o priateľstve. Gnómické verše svedčia o jej inteligencii a samostatnom myslení. Venovala aj skladaniu hymnov. Zachovalo sa z nich 23, ďalších 37 sa jej pripisuje.
Za zmienku stojí text s názvom Peri Christú gennéseós (dosl. O Kristovom zrodení), Kassia nadväzuje na koncepciu Eusebia (vzostup rímskeho cisárstva a kresťanstva ako navzájom súvisiace skutočnosti).
V terajších bohoslužobných knihách sa nachádzajú tieto hymny:
 irmosy prvých piatich piesní kánona na utreni Veľkej Soboty
 stichira na Slava, i nyni na Hospodi vozzvach na večerni sviatku Narodenia Isusa Christa
 stichira na stichovne na utreni Veľkej stredy
 stichira na stichovne na večerni sviatku Narodenia svätého Jána Krstiteľa
 dve chvalitné stichiry na utreni 13. decembra
Skutočnosť, že jej hymnografická tvorba sa dostala do liturgických textov na sviatky ako sú Vianoce a Veľká noc svedčí o vysokej úrovni týchto hymnov.

 Poznámky 

 Referencie 

 Ďalšia literatúra 


 Externé odkazy 
 krátka ukážka tvorby Kassie 
 Svatá Kasia – ochránkyně ikon, básnířka a skladatelka

Kategória:Narodenia v 9. storočí
Kategória:Úmrtia v 9. storočí
Kategória:Byzantskí spisovatelia
Kategória:Pravoslávni svätci
Kategória:Byzantskí mnísi